B4-0185, 0195, 0237 και 0245/98

Ψήφισμα σχετικά με τις πυρηνικές δοκιμές κάτω από το κρίσιμο σημείο

Το Ευρωπαΐκό Κοινοβούλιο,

- έχοντας υπόψη τα προηγούμενα ψηφίσματά του σχετικά με τη μη διάδοση των πυρηνικών όπλων,

A. λαμβάνοντας υπόψη ότι οι Ηνωμένες Πολιτείες πραγματοποίησαν υποκρίσιμες πυρηνικές δοκιμές στις 2 Ιουλίου 1997 και στις 18 Σεπτεμβρίου 1997 στο πεδίο δοκιμών της Νεβάδα, καθώς και ότι οι ΗΠΑ σχεδιάζουν να πραγματοποιήσουν τέσσερις ακόμη τέτοιες δοκιμές πριν από τον Σεπτέμβριο του 1998,

Β. επισημαίνοντας ότι η κυβέρνηση των ΗΠΑ παρουσίασε τις δοκιμές αυτές ως απαραίτητες για τη διαπίστωση της ασφάλειας και της αξιοπιστίας του υπάρχοντος πυρηνικού τους οπλοστασίου, αλλά επισημαίνοντας ταυτόχρονα ότι οι επικριτές του προγράμματος αυτού υποστηρίζουν πως οι δοκιμές μπορούν να χρησιμοποιηθούν και για τη δημιουργία νέων τύπων πυρηνικών κεφαλών, καθώς και για την αναβάθμιση των υπαρχουσών,

Γ. λαμβάνοντας υπόψη ότι δεν υπάρχει καμία διεθνής επαλήθευση για το εάν οι δοκιμές αυτές είναι πράγματι κάτω από το κρίσιμο σημείο, κατά συμμόρφωση με τη Συνθήκη για την Πλήρη Απαγόρευση των Δοκιμών (CTBT),

Δ. λαμβάνοντας υπόψη ότι οι δοκιμές ενδέχεται να μην είναι αντίθετες με το γράμμα της CTBT αλλά να παραβαίνουν το πνεύμα της συνθήκης και να θέτουν σε κίνδυνο την έναρξη ισχύος της δημιουργώντας μια «κρίση εμπιστοσύνης»,

Ε. λαμβάνοντας υπόψη ότι οι δοκιμές κάτω από το κρίσιμο σημείο και η ανάπτυξη νέων όπλων ενδέχεται να ενισχύσουν την Ινδία και το Πακιστάν στην άρνησή τους να υπογράψουν την CTBT, εμποδίζοντας έτσι την έναρξη ισχύος της, καθώς και να ενισχύσουν τα αισθήματα κατά της Συνθήκης για τη Μη Διάδοση των Πυρηνικών Όπλων (ΣΜΔ) στις δύο αυτές χώρες,

ΣΤ. επισημαίνοντας ότι τουλάχιστον 15 χώρες, στις οποίες περιλαμβάνονται η Νορβηγία, η Ινδονησία, το Μεξικό, η Μαλαισία και το Ιράν, καθώς και οι δήμαρχοι της Χιροσίμα και του Ναγκασάκι και 46 μέλη του αμερικανικού Κογκρέσσου, έχουν εκφράσει δημοσίως την ανησυχία ή την αντίθεσή τους όσον αφορά τις δοκιμές αυτές,

Ζ. λαμβάνοντας υπόψη ότι όλα τα κράτη μέλη της ΕΕ έχουν υπογράψει τη Συνθήκη για την Πλήρη Απαγόρευση των Δοκιμών (CTBT), μετά την έναρξη της περιόδου υπογραφής της, τον Σεπτέμβριο του 1996,

Η. λαμβάνοντας υπόψη ότι τα κράτη που έχουν υπογράψει την CTBT δεσμεύονται να «αποφύγουν οποιαδήποτε ενέργεια θα μπορούσε να αντιστρατεύεται το αντικείμενο και τον σκοπό της», σύμφωνα με τον ορισμό της Σύμβασης της Βιέννης για το Δίκαιο των Συνθηκών,

1. επαναλαμβάνει την υποστήριξή του προς την CTBT και το αίτημά του για την σύντομη επικύρωση της συνθήκης και καλεί όλα τα κράτη μέλη να ενεργήσουν με ταχύτητα 7

2. καλεί την κυβέρνηση των Ηνωμένων Πολιτειών να διακόψει τη σειρά δοκιμών κάτω από το κρίσιμο σημείο και καλεί όλες τις κυβερνήσεις να αποφύγουν την πραγματοποίηση υποκρίσιμων δοκιμών 7

3. καλεί την κυβέρνηση των Ηνωμένων Πολιτειών να δηλώσει επισήμως ότι οι δοκιμές δεν αποτελούν κατά κανέναν τρόπο μέρος ενός προγράμματος σχεδιασμού νέων όπλων και ότι η ανάπτυξη νέων πυρηνικών όπλων δεν αποτελεί μέρος της πολιτικής των ΗΠΑ 7

4. ζητεί τη λήψη μέτρων για την βελτίωση της επιτόπιας διαφάνειας και πρόσθετων μέτρων οικοδόμησης εμπιστοσύνης, ώστε να διασκεδασθούν οι διεθνείς ανησυχίες σχετικά με πιθανές παραβιάσεις της CTBT 7

5. καλεί το Συμβούλιο να εγκρίνει κοινή δράση, βάσει του άρθρου Ι.3 της ΣΕΕ, για την προώθηση της υπογραφής και επικύρωσης της συνθήκης από άλλα κράτη και την προσφορά κάθε αναγκαίας βοήθειας ώστε και άλλα κράτη να μπορέσουν να εκπληρώσουν τους όρους της συνθήκης και ιδιαίτερα την καθιέρωση ενος αποτελεσματικού παγκόσμιου καθεστώτος επαλήθευσης 7

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και στον Πρόεδρο και το Κογκρέσσο των Ηνωμένων Πολιτειών της Αμερικής.